Diari Oficial de la Generalitat Valenciana


Sumari del DOGV 5926, del 05-01-2009 (2008/15399)

ORDE de 23 de desembre de 2008, de la Conselleria d'Immigració i Ciutadania, per la qual es convoca la 2ª Edició del Premi de Participació Ciutadana exercici 2009.
-------------------------------------------------------------------------------------------------------------------------------------------------------------------

### Dades del document

Número de DOGV
:   5926

Data del DOGV
:   05-01-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/15873


Data del document
:   23-12-2008

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * participació social
    * premi cultural
    * ciutadà
    * distinció honorífica

ORDE de 23 de desembre de 2008, de la Conselleria d'Immigració i Ciutadania, per la qual es convoca la 2ª Edició del Premi de Participació Ciutadana exercici 2009. [2008/15298]
Són objectius prioritaris per a la Generalitat Valenciana fomentar la iniciativa i la participació social de la ciutadania, a fi d'impulsar la defensa dels valors democràtics com són, entre altres, el respecte, la tolerància, la solidaritat, la igualtat i la integració, així com el suport a associacions, fundacions i persones jurídiques de qualsevol orde per a la realització d'activitats que redunden en una millora de qualitat dels servicis que l'administració autonòmica presta als ciutadans de la nostra Comunitat.
De conformitat amb el que establixen els articles 12 i 13 del Decret 101/2007, de 13 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Immigració i Ciutadania correspon a la Direcció General de Ciutadania i Integració la potenciació de la participació a través de xarxes socials, així com la integració dels diferents agents socials en els processos de decisió dels assumptes públics.
Seguint els fins atribuïts a la dita direcció general, es crea i convoca el Premi de Participació Ciutadana amb l'objectiu de reconeix a aquelles persones físiques o jurídiques que justificadament hagen destacat en el foment de la participació ciutadana per mitjà d'accions, declaracions, projectes i iniciatives.
Este premi de participació ciutadana alhora que oferix un marc d'estabilitat necessari per a incentivar la participació, concreta la seua atenció en la Comunitat Valenciana i perseguix reconéixer la tasca realitzada per les entitats i pels ciutadans i ciutadanes a favor de la participació ciutadana, així com valorar i incentivar la realització de projectes en este àmbit, reconeixent l'esforç de treballar en esta direcció en l'actualitat.
Per això, fent ús de les competències assignades pel Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, del Decret 92/2007, de 6 de juliol, del Consell pel qual s'establix l'estructura orgànica bàsica de la Presidència i de les conselleries de la Generalitat i el Decret 101/2007, de 13 de juny, del Consell pel qual s'aprova el Reglament Orgànic i Funcional de la Conselleria d'Immigració i Ciutadania.
ORDENE
Primer. Convocatòria
Convocar la Segona Edició del Premi de Participació Ciutadana amb l'objectiu de premiar persones físiques i jurídiques que hagen destacat en el foment de la participació ciutadana.
Segon. Finançament
La convocatòria està dotada amb 15.000 euros, finançada a càrrec de la línia pressupostària T7312000, inclosa en el programa 112.90 Participació Ciutadana, del Pressupost de la Generalitat Valenciana per a l'exercici 2009, quedant condicionada a l'aprovació de la Llei de Pressupostos de la Generalitat Valenciana per a l'any 2009 de conformitat amb el que disposa l'orde de 26 de setembre de 1994 sobre tramitació anticipada de gasto
Les ajudes convocades per mitjà de la present convocatòria no necessiten notificació a la Comissió Europea per no reunir els requisits de l'article 87 de TCE segons el Decret 147/2007, de 7 de setembre, en concret per no suposar avantatge econòmic. Per això no hi ha possibilitat de falsejament de la competència.
Tercera. Bases
Aprovar les bases per les quals es regula la convocatòria de la Segona Edició del Premi de Participació Ciutadana que s'inclouen en l'annex I a esta resolució.
Contra esta resolució que posa fi a la via administrativa es pot interposar, potestativament recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació, o bé, recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
Quarta. Entrada en vigor
Esta orde entrarà en vigor l'endemà de la publicació en el Diari Oficial de la Comunitat Valenciana.
València, 23 de desembre de 2008
El conseller d'Immigració i Ciutadania
RAFAEL BLASCO CASTANY
ANNEX I
Bases de la convocatòria
Primera. Objectiu
La convocatòria de la Segona Edició del Premi de Participació Ciutadana té com a objectiu el foment de la participació ciutadana, a través del reconeixement de la tasca realitzada per entitats o persones físiques en l'àmbit de participació ciutadana.
Al seu torn, perseguix:
- Fomentar el disseny i la posada en marxa de projectes innovadors en matèria de participació ciutadana.
- Aconseguir que la funció de la participació ciutadana siga reconeguda per la societat, i que el treball en esta matèria que duguen a terme diferents persones i/o entitats siga recolzat per part de la Generalitat Valenciana.
- Crear un incentiu per a incrementar les accions de participació ciutadana.
- Recolzar la investigació, la creativitat i iniciatives, en tot el que es referix a la participació ciutadana.
- Fomentar l'associacionisme i les accions individuals que impliquen participació en els assumptes públics.
Segona. Modalitats i contingut dels premis
1. S'establixen les modalitats següents:
a) Premi per a Entitats Ciutadanes. Reconeixement d'un projecte o acció en concret en matèria de participació ciutadana que haja dut a terme en els últims tres anys una entitat en la Comunitat Valenciana. La dotació per a esta modalitat és de 10.000 euros.
b) Premi per a Ciutadans i Ciutadanes. Reconeixement a la tasca duta a terme per una persona física en matèria de participació ciutadana en la Comunitat Valenciana. Esta modalitat està dotada amb 4.000 euros.
c) Premi d'Honor. Reconeixement d'una trajectòria continuada per part d'una entitat o una persona física en matèria de participació ciutadana, dotada amb un premi de 1.000 euros.
Tercera. Candidatures i termini presentació
1. Les candidatures, han de presentar-se en el termini de 15 dies naturals, comptadors des de l'endemà de la publicació de la convocatòria en el Diari Oficial de la Comunitat Valenciana, dirigida a la Direcció General de Ciutadania i Integració de la Conselleria d'Immigració i Ciutadania (Pl. Sant Nicolau, 2, 46448-València). També poden presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
2. Les candidatures a qualsevol de les modalitats del premi, han de ser proposades per qualsevol persona o entitat per mitjà d'instància dirigida a la Direcció General de Ciutadania i Integració. La instància de la presentació de candidatura (segons model annex II) anirà acompanyada d'una memòria que detalle la tasca realitzada i els mèrits en matèria de participació ciutadana que posseïx el candidat o candidata. Es presentarà una instància per a cada candidatura proposada.
Els candidats i candidates al Premi de Participació Ciutadana no hi podran presentar la seua pròpia candidatura.
3. Els membres del jurat poden proposar com a candidats al premi en les seues distintes modalitats a altres entitats o persones físiques que consideren susceptibles de rebre'l.
Quarta. Esmena
Si la sol·licitud no reunix els requisits i documents que s'assenyalen en estes bases es requerirà a l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició prèvia resolució, d'acord amb l'article 71, apartat 1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
Cinquena. Jurat
El jurat, presidit pel director o la directora general de Ciutadania i Integració, estarà format per un nombre de membres que oscil·larà entre quatre i sis, designats pel conseller d'Immigració i Ciutadania entre investigadors, experts, tècnics i personalitats rellevants en la matèria objecte de la present convocatòria.
Es designarà un secretari del jurat, que participarà amb veu, però sense vot.
Sisena. Atribucions del jurat
1. El jurat, després de la valoració i anàlisi de les candidatures, emetrà un veredicte vinculant, que elevarà al conseller d'Immigració i Ciutadania.
2. El jurat podrà declarar desert el premi en qualsevol de les seues categories. En eixe cas, podrà realitzar fins a dos mencions especials, entre les quals es distribuirà l'import en metàl·lic previst per al premi.
3. Així mateix, el jurat gaudirà de la facultat de resolució dels dubtes respecte a la interpretació de les presents bases, i les decisions seran inapel·lables.
Setena. Adjudicació
1. El conseller d'Immigració i Ciutadania resoldrà esta convocatòria segons el veredicte vinculant del jurat en el termini de sis mesos, des de la finalització del termini de presentació de candidatures.
La resolució de la convocatòria serà publicada en el Diari Oficial de la Comunitat Valenciana.
2. Es realitzarà un acte públic per a la concessió dels II Premi de Participació Ciutadana, com a mitjà de difusió i reconeixement social de la tasca realitzada per les persones físiques i entitats premiades.
3. Els premiats, amb anterioritat al cobrament del premi, han d'acreditar estar al corrent de les seues obligacions tributàries i enfront de la Seguretat Social, d'acord amb el que establix l'article 47.7 del Text Refós de la Llei d'Hisenda Pública de la Generalitat.
Huitena. Acceptació de les bases
La participació en esta convocatòria implica l'acceptació de totes les seues bases i del que determine el jurat.